Forslag til Rådets beslutning om vedtagelse af EF-rammebestemmelser for samarbejde i tilfælde af utilsigtet havforurening (1999/C 25/06) (EØS-relevant tekst) KOM(1998) 769 endelig udg. - 98/0350(SYN)

(Forelagt af Kommissionen den 16. december 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

Fællesskabets foranstaltninger på dette område siden 1978 har gjort det muligt gradvis at udvikle et samarbejde mellem medlemsstaterne inden for et handlingsprogram for Fællesskabet; de resolutioner, afgørelser og beslutninger, der er vedtaget siden 1978 (1), udgør grundlaget for dette samarbejde;

fællesskabsinformationssystemet har tjent sit formål med at give de ansvarlige myndigheder i medlemsstaterne de nødvendige data til kontrol med og formindskelse af forurening af havet med carbonhydrider og andre farlige stoffer i større mængder; informationssystemet vil blive forenklet ved at anvende moderne databehandlingssystemer; behovet for hurtig og effetktiv udveksling af oplysninger kræver hensigtsmæssige bestemmelser om arbejdssprog;

Fællesskabets Task Force og andre foranstaltninger under Fællesskabets handlingsprogram har ydet hjælp til beredskabsmyndighederne under havforureningsulykker og fremmet samarbejdet og beredskabet med henblik på effektiv indsats i ulykkestilfælde;

Fællesskabets program for politik og handling i forbindelse med miljøet og bæredygtig udvikling (2), der blev forelagt af Kommissionen, forudså, at Fællesskabets aktiviteter ville blive forøget, navnlig inden for miljøberedskab, der omfatter utilsigtet havforurening;

Fællesskabets samarbejde inden for utilsigtet havforurening hjælper med sin indsats til risikostyring med at imødekomme traktatens målsætninger ved at fremme solidaritet mellem medlemsstaterne og i henhold til traktatens artikel 130 R bidrage til at bevare og beskytte miljøet, herunder menneskers sundhed;

vedtagelse af EF-rammebestemmelser for samarbejde, der omfatter støtteforanstaltninger, vil hjælpe med til at gøre samarbejdet inden for utilsigtet havforurening endnu mere effektivt; disse rammebestemmelser for samarbejde skal i stort omfang baseres på den erfaring, der er høstet siden 1978 på dette område;

rammebestemmelserne for samarbejde vil ligeledes øge gennemskueligheden samt udbygge og styrke de forskellige foranstaltninger i en vedvarende indsats for at imødekomme traktatens målsætninger;

det er vigtigt at skaffe oplysninger og uddanne dem, der er ansvarlige for og involverede i beredskabet ved utilsigtet havforurening i medlemsstaterne; dette vil øge beredskabets kvalitet og bidrage til at forebygge katastrofer;

det er ligeledes vigtigt at gøre en fællesskabsindsats for at forbedre teknikker og metoder til forureningsbekæmpelse og sanering efter katastrofer;

ydelse af operationel støtte til medlemsstaterne i katastrofetilfælde og fremme af formidlingen af erfaring fra sådanne begivenheder blandt medlemsstaterne har vist sig at være meget værdifuldt;

et rådgivende udvalg for utilsigtet havforurening vil bistå Kommissionen med at forvalte rammebestemmelserne for samarbejde; Kommissionen kan ligeledes overdrage andre spørgsmål vedrørende utilsigtet havforurening til dette udvalg;

bestemmelserne i denne beslutning afløser det handlingsprogram, der blev oprettet ved Rådets resolution af 26. juni 1978 og det fællesskabsinformationssystem, der blev indført ved Rådets beslutning af 6. marts 1986; den pågældende beslutning bør derfor ophæves fra den dag, denne beslutning træder i kraft -

VEDTAGET FØLGENDE BESLUTNING:

Artikel 1

1. Der indføres EF-rammebestemmelser for samarbejde i tilfælde af utilsigtet havforurening (i det følgende benævnt »rammebestemmelserne for samarbejde«) for perioden fra 1. januar 2000 til 31. december 2004.

2. Hensigten med rammebestemmelserne for samarbejde er at støtte og supplere medlemsstaternes indsats på nationalt, regionalt og lokalt plan i forbindelse med beskyttelse af havmiljøet, folkesundheden og kyster mod risikoen for utilsigtet havforurening og driftsudslip.

3. Formålet med rammebestemmelserne for samarbejde er at bidrage til at forbedre medlemsstaternes bekæmpelseskapacitet i tilfælde af udslip eller overhængende trussel om udslip af olie eller andre skadelige stoffer på havet og også bidrage til forebyggelse af sådanne katastrofer. Rammebestemmelserne for samarbejde har desuden til hensigt at skabe betingelserne for og effektivt fremme gensidig assistance og samarbejde medlemsstaterne imellem på dette område.

4. I forbindelse med rammebestemmelserne for samarbejde oprettes der et fælleskabsinformationssystem med henblik på udveksling af data til beredskab ved og bekæmpelse af utilsigtet havforurening, herunder driftsudslip. Systemet er beskrevet i bilag I.

Artikel 2

1. Kommissionen gennemfører de foranstaltninger, der er omfattet af rammebestemmelserne for samarbejde.

2. Der vedtages en løbende treårig arbejdsplan, som revideres årligt, for gennemførelse af foranstaltningerne under rammebestemmelserne for samarbejde i overensstemmelse med fremgangsmåden i artikel 4 og bl.a. på basis af oplysninger fra medlemsstaterne til Kommissionen. Kommissionen kan om nødvendigt arrangere yderlige foranstaltninger ud over dem, der omfattes af rammebestemmelserne for samarbejde. Sådanne yderligere foranstaltninger vurderes på baggrund af de fastsatte prioriteter og de disponible finansielle ressourcer.

3. Foranstaltningerne under rammebestemmelserne for samarbejde og finansieringsoversigten for Fællesskabets bidrag er anført i bilag II.

Artikel 3

1. Den løbende arbejdsplan for gennemførelse af foranstaltninger under rammebestemmelserne for samarbejde indeholder de enkelte foranstaltninger, der skal iværksættes.

2. De enkelte foranstaltninger udvælges primært på grundlag af følgende kriterier:

a) bidrage til at skaffe oplysninger og uddanne de ansvarlige og involverede til at klare bekæmpelse af utilsigtet havforurening og driftsudslip i medlemsstaterne for at forbedre beredskabet og bidrage til at forebygge katastrofer

b) bidrage til at forbedre teknikker og metoder til bekæmpelse af havforurening og sanering efter katastrofer

c) bidrage til at yde operationel støtte til medlemsstater ved rekvisition af eksperter, hovedsagelig fra Fællesskabets Task Force, i katastrofesituationer og udbrede erfaringer fra sådanne situationer til alle medlemsstater.

3. Hver enkelt foranstaltning gennemføres i nært samarbejde med de ansvarlige myndigheder på nationalt, regionalt og lokalt plan i medlemsstaterne.

Artikel 4

Til gennemførelse af foranstaltningerne under rammebestemmelserne for samarbejde bistås Kommissionen af et rådgivende udvalg, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Kommissionen kan overdrage andre spørgsmål vedrørende utilsigtet havforurening til det rådgivende udvalg.

Artikel 5

Kommissionen vurderer gennemførelsen af rammebestemmelserne for samarbejde halvvejs i gyldighedsperioden og før afslutningen, og aflægger inden den 30. september 2002 og 31. marts 2004 rapport for Rådet og Europa-Parlamentet.

Artikel 6

Rådets beslutning 86/85/EØF af 6. marts 1986 om indførelse af et fællesskabsinformationssystem vedrørende kontrol med formindskelse af forurening af havet med carbonhydrider og andre farlige stoffer, som ændret, ophæves ved denne beslutnings ikrafttrædelse.

Artikel 7

Denne beslutning anvendes fra den 1. januar 2000.

Artikel 8

Denne beslutning er rettet til medlemsstaterne.

(1) EFT C 162 af 8.7.1978, s. 1; EFT L 355 af 10.12.1981, s. 52; EFT L 77 af 22.3.1986, s. 33; EFT L 158 af 25.6.1988, s. 32.

(2) EFT C 138 af 17.5.1993, s. 5.

BILAG I

FÆLLESSKABSINFORMATIONSSYSTEMET

I fællesskabsinformationssystemet anvendes der et moderne automatisk databehandlingssystem. Der vil på Internettet være almene baggrundsoplysninger på fællesskabsplan på en hjemmeside og de nationale hjemmesider indeholder oplysninger om de nationale bekæmpelsesressourcer.

Der bevares en driftshåndbog om systemet på fællesskabsplan udformet som et løsbladssystem med oplysninger om beredskabet i hver enkelt medlemsstat.

1. Hver medlemsstat skal inden seks måneder fra den dag, hvor beslutningen træder i kraft:

a) udpege den eller de myndigheder, der varetager forvaltningen af den nationale del af systemet, og give Kommissionen meddelelse herom

b) åbne et netsted med link til hele systemet via Fællesskabets hjemmeside.

2. Kommissionen åbner et netsted som indgang til systemet og en EF-hjemmeside.

3. Hver medlemsstat skal, senest seks måneder efter at beslutningen træder i kraft, indføre mindst følgende oplysninger på landets hjemmeside:

a) en kortfattet oversigt over de nationale strukturer og forbindelserne mellem de nationale myndigheder (landets operationelle struktur) inden for utilsigtet havforurening

b) fortegnelse over de vigtigste bekæmpelses- og saneringsmidler fra den offentlige og private sektor. Denne fortegnelse indeholder oplysninger om:

- antallet af faguddannet personale og deres kvalifikationer

- mekaniske ressourcer til opsamling af olieudslip på havet og forebyggelse eller bekæmpelese af kystforurening og det personel, der vil anvende dette materiel

- kemiske og biologiske ressourcer til forureningsbekæmpelse på havet og sanering af kyster og det personel, der vil anvende disse ressourcer

- udrykningshold

- skibe og luftfartøjer, der er udstyret til forureningsbekæmpelse

- mobile ressourcer til midlertidige depoter for opsamlet olie og andre skadelige stoffer

- systemer til at lette olietankere

c) lokalisering af beredskabslagre og udstyr

d) betingelserne for at tilbyde andre medlemsstater assistance.

4. Medlemsstaterne ajourfører løbende deres hjemmesider, der er anført under pkt. 3, dog mindst en gang om året i januar.

5. Medlemsstaterne meddeler senest 6 måneder fra den dag, beslutningen træder i kraft, Kommissionen deres oplysninger om ledelsen af det operationelle beredskab, der skal indgå i Fællesskabets operationelle håndbog (løsbladssystemet), herunder fremgangsmåden ved beredskabsaktivering og kontaktpersonerne med angivelse af nødvendige referencer.

6. Medlemsstaterne giver ved først givne lejlighed Kommissionen meddelelse om eventuelle ændringer i de oplysninger, der indgår i håndbogen.

7. Kommissionen sender alle medlemsstater en udgave af løsbladshåndbogen og efterfølgende alle rettelsesblade.

BILAG II

>TABELPOSITION>